Rudersdal, den 9. oktober 2019

Kære Daniel

Du er i Rudersdal Avis fra 2. oktober citeret for følgende i forbindelse med debat om ny skolestruktur:

**Ulla Kornberg Jessen**

*- Hvordan har de (politikerne, red.) tænkt sig at gøre sammenlægningerne attraktive for personalet, således at der ikke også sker en personaleflugt?*

DEH: Medarbejderne er helt centrale i at sikre et godt resultat. Vi skal inddrage medarbejderne og sikre tæt dialog med MED-systemet. Jeg vil frygte personaleflugt, hvis vi ikke får en ny skolestruktur. For så vil presset på økonomien også kunne mærkes hos medarbejderne, og det gør ikke vores skoler til gode arbejdspladser. ***Medarbejderne har i øvrigt selv tydeligt peget på behovet for en ny skolestruktur***

(min fremhævning).

Vi synes, det er en tilsnigelse at svare på spørgsmålet på en måde, hvor vi som medarbejdere tages til indtægt for planen om ændringer i skolestrukturen. Det er sjældent, at medarbejdere - på skoleområdet eller andre områder, kommunalt eller privat ansatte – aktivt ønsker omstrukturering.

Kommunen har i MED-systemet generelt arbejdet med strukturændringer som en mulig løsning i besparelsesøjemed, idet vi mener, at omstrukturering somme tider er en bedre løsning end ’grønthøster-metode’, når der mangler penge i kassen.

Skoleområdets bud i strukturrapporten var ’driftsfællesskaber’ og ’styrket udskoling’.

Som fagforening har vi ikke peget på ny skolestruktur, men vi har tydeligt peget på behovet for flere resurser til skolevæsenet. I politikere har så valgt at foreslå en strukturændring for at sikre skolerne økonomisk råderum, og det arbejde er vi naturligvis gået ind i for at give medarbejdernes kvalificerede bud på, hvordan dét kunne gøres – jf. anbefalingerne fra §17.4-udvalget samt vores høringssvar.

Med venlig hilsen

Marianne Toftgaard

Kredsformand, Rudersdalkredsen, DLF kreds 26